als_Latn dik_Latn sag_Latn
Një tjetër takim … Edhe një tjetër natë premtuese, Princi në kali të bardhë? Ose si zakonisht do të vijë vetëm kali pa princin .. hmmm … Cila vajzë e vetme do të humbasë sfidën …
Kur isha më e re, isha e gëzuar për takime të reja, duke besuar në përrallat …Nata do të përfudonte si zakonisht me bllokimin e nofullës nga buzëqeshjet e detyruara, deri në pikën kur ju mendoni që edhe shëndeti juaj mund të rrezikohet, me bllokimin e fytyrës, për shembull? … Dhimbja e kokës nga tensioni për të shmangur atë moment të heshtjes së pakëndshme e cila na tmerron të gjithë neve. Çfarë të them, çfarë të them …
Megjithatë, tridhjetat po trokasin në derë aq fort, sa që ju nuk jeni në gjendje të dalloni çka tregon ai zëri i ulët në rolin e emisarit të arsyes dhe përvojës tuaj, dhe për të njëqindën herë hidheni në aksion, duke menduar që jeni shumë zgjedhës, ju duhet të ulni kriteret, dhe prap rishfaqet ajo zonja e mërzitshme – Shpresa për të cilën thonë që “vdes e fundit”, e mallkuar qoftë, dhe për një moment mendojmë, në rregull, ndoshta ai është Ai …
Ju i hidheni dollapit duke kërkuar për atë kombinim perfekt, duke i kombinuar detajet e aksesorëve, kozmetikës, rregullimin e flokëve, këpucët … Çdo gjë është në vendin e vet… Bie zilja e telefonit, ai është këtu … ‘Jeni duke zbritur poshtë, hyni në makinë dhe deri tek një kafiteri në afërsi …
Tani, unë do të kisha ngrirë situatën dhe të përshkruaj shkurtimisht disa ngjarje të mundshme, sepse njëri prej tyre padyshim që ka qenë edhe ky takim …
I pari …
Zotëri (për fije floku) i përkryer.
Brilant, njeri i sjellshëm, i ri i parfumosur dhe i bukur, i pastër, çdo gjë tek ai “e thellë”, hyni në një restorant elitar, kamerierët e adhurojnë dhe i referohen atij si “zotëri”, ai ju hap derën, ju mban karrigën, biseda shkon si më mirë – rrjedh pa probleme, ju shikon drejt në sy, të mban për dorë, e dëgjon me vëmendje çdo fjalë tënden, qesh në batutat tuaja, me çdo gjest ju tregon që është i magjepsur pas juve … Perfekt apo jo? Njeriu që kërkoni? Po, edhe unë jam dakord me ju, jam duke rënë në dashuri përsëri, përderisa nuk kujtohem për një gjë të vogël, të parëndësishme, e metë e vogël… AI ËSHTË I MARTUAR! … Edhepse shumica e grave lehtësisht do të kishin kaluar mbi këtë fakt të “vogël, të parëndësishëm”, sepse ai me të vërtetë është “shumë i palumtur në martesë dhe me një këmbë është jashtë saj…” . Në qoftë se tashmë keni kaluar përmes kësaj situate, e dini ashtu si unë që e di që, me atë këmbën tjetër është i gozhduar përgjithmonë për zotimin! … Gjithsesi, shkojmë tutje …
I dyti …
Mister universi.
Gjithashtu, i bukur si një personazh filmash të animuar, modern, dhe i hijshëm … Përderisa ecni drejt restorantit e shfrytëzoni çdo mundësi për t’u shikuar para çdo vitrineje të mundshme dyqanesh … Keni hyri në restorant, jeni ulur, ai tashmë ishte rrugës për në toalet, sipas të gjitha gjasave për të “pluhurosur hundën”. Kthehet, dhe fillon bisedën … Çdo fjali e fillon me “Unë”, ju filloni të pyesni veten në qoftë se e ka mbajtur emrin tuaj në mend, se sa është i përqendruar në veten e tij, dhe përderisa jeni duke e dëgjuar atë, në sfond dëgjoni këngën ‘Right Said Freda- I’m to sexy…’ me video shoqëruese … Biseda është reduktuar në një monolog, por pas gjysmë ore ju filloni të humbasni fokusin, duke shikuar orën, e shpikni një punë shumë të rëndësishme në mëngjes herët, shkoni në shtëpi dhe çka … E fshini numrin e telefonit …
I treti …
Shejtan
Ai vjen për t’ju marrë në një kostum për vrapim, si të kishte ardhur përmes portës së viteve të 90-ta. Ju, ashtu e veshur dhe me taka marramendëse prej së paku 12 cm. Ai shëtitet me ju deri tek një park i vogël aty pranë, ku do të uleni në një ulëse dhe të hani kokoshka …
Dukshëm është më i ri se ju, gjithsesi biseda do të zhvillohet për moshatarët e tij nga lagja, shkollën e mesme, dhe shakatë përreth… Shumë shpejt përpiqet për të “kaluar në qështje” duke u përpjekur që t’ju puthë, në momentin kur biseda kalon në krizë …
Kaloni në një monotoni të pafund dhe e pyesni veten “çfarë mëkati i kam bërë Zotit” … Duke u përpjekur që mos të lëndoni ndjenjat e tij dhe duke u përpjekur për të shpjeguar atë në mënyrën sa më pak të dhimbshme që të jetë e mundur që “ju nuk jeni nga i njejti film”, dhe se nuk është faji tek ai, ai është një njeri i shkëlqyer i ri, por ju megjithatë jeni duke kërkuar për diçka tjetër… Pa marrë parasysh sa shumë jemi munduar për të kursyer ndjenjat e tij, egoja e tij është lënduar dhe me fyerjet më të tmerrshme ju lë vetëm në atë stol, në një park të vogël, e dënuar për t’u kthyer vetëm në shtëpi …
I katërti …
Pesimist me vetëvlerësim të ulët.
Edhe pse mendja kritike është një tipar i mrekullueshëm të cilën duhet ushqyer, zhvilluar dhe vlerësuar, ky djalë hedh fjalët si për të paguar. Asgjë për të nuk është në rregull – nga njerëzit me të cilët punon e deri tek brekët që i mban.
Ju merr në picerinë e afërt, në të cilën njerëzit zakonisht pas punës apo pas daljeve të vona vijnë për të marrë ushqim “take away” … Ju shikon si çudira e shtatë e botës dhe për herë të njëqindtë, thekson faktin që ju jeni shumë e mirë për të dhe që ka fituar jack pot …
I impresionuar nga fakti se, në disa raste, çdo kufi e ka kaluar duke filluar të fliste për punën e tij me pagë të ulët, duke fajësuar shtetin, kriminelët, dhe bijtë e mamit dhe babit, për shkak të mungesës së ambicies. Për shkak të mungesës së besimit, mërzisë së tij të pafundme, dhe që është i vetëm (single) në moshën 35-vjeçare, i fajëson femrat, duke i quajtur ato aventuriere, kurse ende jeton në shtëpinë e prindërve, duke vazhduar të ju flas për mamanë e tij, e cila është një grua e mrekullueshme e cila ja pastron rrobat, gatuan drekën, dhe çdo ditë e zgjon nga gjumi për punë …
Duke pasur parasysh se “vlera e vërtetë” e gruas është pikërisht gruaja amvise, por për fat të keq kjo është “jashtë modës” …
Çdo minutë, laku është duke u shtrënguar rreth qafës.. Heshtni, sepse duke u përpjekur për tu përballur me atë, do të ta shpërblejë edhe me më shumë kritika – gjë që asgjë nuk kuptoni, që nuk dini se si të pranoni kritikat e tij, dhe shpjegimet e mundshme që i bën ai, sepse ai dëshiron të jetë i sinqertë me ju dhe për t’i ndihmuar që t’i përmirësoni ato gjëra. ….
Prandaj, ju zgjidhni një rrugë më të lehtë, rruga e ‘gënjeshtrave të bardha’, duke thënë se ju keni kaluar shumë mirë, por që, duhet të shkoni në shtëpi, ju kanë mbetur ca rroba të pahekurosura në rafte …
Le të ndalemi këtu. Unë mendoj se është e mjaftueshme, edhe pse ka ende stereotipe, do t’i lëmë të qetë … Tani për tani …
Në çdo rast, ajo zonja “Shpresa”, e këndon atë këngën e saj. Nga lodhja e madhe shumë mirë e dëgjoni atë zë që tani ka gjetur vesh, tani që ju kanë vrarë konceptin, edhe një takim i dështuar më shumë …
Por, nuk është me rëndësi, nesër është një ditë e re … Dhe pavarësisht nga shqyrtimi kritik dhe disi komik i kësaj teme nga ana ime, unë personalisht besoj, dhe kështu duhet edhe ju, që një zotëri i vërtetë është atje diku jashtë, dhe do ta takoni, heret apo vonë …Sepse për çdo njërin prej nesh ka një përshtatje në masën tonë, e cila është kjo masë, do të dijmë kur qëndrojnë para nesh dhe na përqafojnë, si …? Është kaq e thjeshtë …
J.I.
als_Latn als_Latn als_Latn als_Latn als_Latn fur_Latn als_Latn als_Latn als_Latn nob_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ltg_Latn